31985D0377
L 220/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 7 юни 1985 година
относно установяване на типология на Общността за земеделските стопанства
(85/377/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент № 79/65/ЕИО на Съвета от 15 юни 1965 г. относно създаване на система за събиране на счетоводна информация за доходите и икономическата дейност на земеделските стопанства в Европейската икономическа общност (1), последно изменен с Регламент (ЕИО) № 2143/81 (2),
като взе предвид Регламент (ЕИО) № 1463/84 на Съвета от 24 май 1984 г. относно организирането на изследвания на структурата на земеделските стопанства за 1985 г. и 1987 г. (3), и по-специално член 6, параграф 2 от него,
като има предвид, че Решение 78/463/ЕИО на Комисията от 7 април 1978 г. относно установяване на типология на Общността за земеделските стопанства (4), последно изменено с Решение 84/542/ЕИО (5), определя в член 1 двата елемента, върху които се изгражда типологията на Общността, а именно - технико-икономическо направление и икономически размери на земеделските стопанства, и че тези два елемента се определят въз основа на стандартната брутна разлика (СБР);
като има предвид, че стандартната брутна разлика, както е определена в член 1, буква г) от Решение 78/463/ЕИО, представлява икономически критерий, изразен в парична стойност, и че подобен критерий претърпява промени във времето;
като има предвид, че стандартната брутна разлика, определена в приложение I към Решение 78/463/ЕИО, се основава на средните стойности от един референтен период, и че е необходимо тази разлика редовно да се актуализира с цел да се отчита икономическото развитие и да може типологията да запази своето значение в предвидените в член 3 от същото това решение; като има предвид, че за тази цел следва да се предвиди периодичност, която максимално да бъде свързана с годините, през които се извършват изследвания на структурите на земеделските стопанства;
като има предвид, че следва да се извърши актуализиране на базата на средната брутна разлика, регистрирана през един референтен период от няколко години;
като има предвид, че е необходимо да се извърши преработване на списъка с дейности, при които стандартната брутна разлика е определена в съответствие с наличните позиции, които се използват при изследванията на структурата на земеделските стопанства;
като има предвид, че е необходимо да се адаптира схемата за класифициране, определена с Решение 78/463/ЕИО, с цел да се отчита по-добре състоянието на отделните региони, особено в държавите-членки, които са се присъединили към Общността след влизането в сила на горепосоченото решение, както и направените промени в списъка с позициите, използван в изследванията на земеделските структури;
като има предвид, че трябва да се запази доколкото е възможно схемата, за да се гарантира достатъчна приемственост във времето и да се създадат условия за извършване на анализи на тенденциите;
като има предвид, че Европейската единица за размер (ЕЕР) представлява една базова единица, която има парична стойност за определен референтен период; като има предвид, че тази стойност се изменя с времето под влияние на измененията, които настъпват при различните фактори, определящи агро-икономическото развитие на стопанствата; като има предвид, че за да запази своето значение в рамките на типологията на Общността, определението за такава единица трябва редовно да се актуализира, и то едновременно със СБР;
като има предвид, че предвидените в настоящото решение мерки съответстват на становището на Комитета на Общността по Системата за земеделска счетоводна информация (СЗСИ) на ЕИО, както и на становището на Постоянния комитет за земеделска статистика,
ПРИЕ НАСТОЯЩОТО РЕШЕНИЕ:
ГЛАВА I
Типология на Общността за земеделските стопанства
Член 1
При прилагането на настоящото решение под „типология на Общността за земеделските стопанства“, наричана по-нататък „типология“, се разбира: единна класификация на земеделските стопанства в Общността, която се основава на тяхната технико-икономическа насоченост и на техния икономически размер. Тази класификация е направена така, че да позволи образуването на сравнително хомогенни групи стопанства с по-висока или по-ниска степен на обединяване.
Технико-икономическата насоченост на стопанствата и техния икономически размер се определят въз основа на стандартната брутна разлика.
Член 2
1. Типологията се изготвя, за да отговори на нуждите от информация на Общата селскостопанска политика.
2. Целта на типологията е да се създаде инструмент, с помощта на който да се извършва на равнище на Общността:
-
анализ на състоянието на земеделските стопанства, на базата на критерии от икономическо естество;
-
сравнителен анализ на състоянието в различни земеделски стопанства
-
между различни типологични класове;
-
между държавите-членки и райони в държавите-членки;
-
между различни периоди.
3. Сферите на приложение на типологията засягат предимно представяне по класове на технико-икономическа насоченост и икономически размери на данните, които са били събрани по време на изследванията на Общността на структурите на земеделските стопанства и Системата за земеделска счетоводна информация.
ГЛАВА II
Стандартна брутна разлика
Член 3
При прилагането на настоящото решение под „стандартна брутна разлика“ (СБР) се разбира разликата между стандартната стойност на продукцията и стандартната стойност на някои специфични разходи, определени в приложение I. Тази разлика се определя при отделните растителни и животински продукти за всеки район.
Член 4
Общата стандартна брутна разлика на стопанството отговаря на сумата от стойностите за всяко производство и се определя като се умножи СБР за всяко производство по броя на съществуващите eдиници.
Член 5
СБР се определя от средните стойности, изчислени за един референтен период от няколко години. Тя се актуализира, за да се отчита икономическото развитие.
В приложение I са определени начините за събиране на данни, начина за извършване на изчисленията и периодичността на определяне на СБР.
ГЛАВА III
Технико-икономическа насоченост на стопанството
Член 6
За целите на настоящото решение „технико-икономическата насоченост“ (ТИН) на дадено стопанство се определя на основата на относителния дял на различните производства на това стопанство в изграждането на общата стандартна брутна разлика.
Член 7
В зависимост от степента на точност на технико-икономическата насоченост се различават:
-
общи класове ТИН,
-
основни класове ТИН,
-
специфични класове ТИН,
-
подразделения на някои специфични класове ТИН.
Тези подразделения не са задължителни за онези държави-членки, в които броят на земеделските стопанства с такава насоченост е ограничен.
Класификационната схема по ТИН е посочена в приложение II.
ГЛАВА IV
Икономически размер на стопанството
Член 8
Икономическият размер на стопанството се определя на базата на общата стандартна брутна разлика, която се изразява в Европейски единици за размер (ЕЕР). Тази единица се определя въз основа на приложение III А. Методът за изчисляване на икономическия размер на стопанството е определен в приложение III Б.
Член 9
Класовете за икономически размер на стопанствата са определени в приложение III В.
ГЛАВА V
Общи разпоредби
Член 10
Решение 78/463/ЕИО остава в сила за прилагане по отношение на периода преди 1985 г. Всяко следващо прилагане се позовава на настоящото решение.
При първото от тези прилагания се използва СБР за референтния период „1982“ (календарни години 1981, 1982 и 1983 или земеделски кампании 1981/1982, 1982/1983 и 1983/1984), разработени съгласно изискванията на глава II.
Член 11
Със съдействие на държавите-членки Комисията извършва най-малко веднъж на десет години преглед на натрупания опит от прилагането на настоящото решение и възникналите нови нужди на Общността в тази област. След този преглед и ако това е необходимо, разпоредбите от настоящото решение могат да бъдат променени.
Член 12
Адресати на настоящото решение са държавите-членки.
Съставено в Брюксел на 7 юни 1985 година.